Nordjyllands Politi efterlyser nu vidner til et groft røveri mod en buschauffør lørdag d. 23. oktober klokken 23.29. Bussen kørte på linie 2K mod Gistrup, og befandt sig på Hadsundvej ved Gistrup Parken i Aalborg, da røveriet fandt sted. Her blev buschaufføren overfaldet af en ung mand, der ville røve bussens penge. Overfaldet fandt sted, da den unge gerningsmand var alene i bussen sammen med chaufføren, men forinden var der mange mennesker i bussen, der kan have lagt mærke til gerningsmanden, da han havde en bemærkelsesværdig opførsel, var højrøstet og udviste beruset eller påvirket adfærd. Gerningsmanden steg sammen med sin kammerat på den sidste bus mod Gistrup omkring John F. Kennedys Plads i Aalborg klokken cirka 23. Gerningsmandens kammerater steg af bussen omkring Gistrup, og voldsmanden stillede sig efterfølgende hen til buschaufføren, slog og sparkede ham flere gange og forsøgte at tage penge fra pengeautomaten, hvorefter han flygtede. Den unge mand slap kun af sted med et meget begrænset udbytte. Buschaufføren fik ikke alvorlige fysiske skader under røveriet. Politiet håber nu, at enten henvendelser fra passagererne i bussen eller gerningsmandens kammerater, der var i bussen, kan føre til en opklaring af sagen. Politiet kan kontaktes på telefon 114 eller 72589822. Beskrivelse af gerningsmanden: Dansk af udseende, 20-25 år, ca. 175 cm høj, kraftig/ muskuløs af bygning, kortklippet hår. Iført en hættetrøje med lys baggrund og blåt mønster samt cowboybukser med hængerøv. Han havde smøget ærmerne op på trøjen, og der sås en flammet blåtegnet tatovering på højre underarm. Virkede påvirket.

Opsummering:
En buschauffør fik tildelt flere slag og spark, da en ung mand ville røve penge fra bussens pengeautomat.